4 vas wat vragmotors op Vlakte glo help plunder(Skermgreep: Twitter) Vier mense is in hegtenis geneem wat Maandagmiddag glo betrokke was by die plundering van afleweringsvoertuie in Bishop Lavis op die Kaapse Vlakte. Video’s wat wys hoe tientalle mense op die vragmotors toesak en dit dan besteel, is op sosiale media geplaas. Sers. Noloyiso Rwexana, polisiewoordvoerder in die Wes-Kaap, het gesê vier vragmotors wat besig was met aflewerings in die gebied is met klippe bestook en toe is die vrag weggedra. “Twee van die verdagtes sal van openbare geweld aangekla word en twee vir die besit van gesteelde goedere,” het Rwexana gesê. Hulle sal in die landdroshof in Bishop Lavis verskyn. Twee van die vragmotors sou kospakkies na behoeftige gesinne in die gebied geneem het. Rwexana het gesê die polisie handhaaf ŉ sterk teenwoordigheid in die gebied en is steeds op soek na nog vermeende betrokkenes. “Bestuurders van vragmotors in die gebied word gevra om waaksaam te wees. Sekere roetes kan ook moontlik gesluit of andersins geraak word weens die situasie,” het hy gesê. A second truck looted in Cape Town. Video as received. pic.twitter.com/No7XV2lezK — Yusuf Abramjee (@Abramjee) April 20, 2020